[{"text_idx": "#000000", "text": "Fel rhan o\u2019n gwaith yn hyrwyddo darllen, rydym yn trefnu teithiau awdur yn rheolaidd ar gyfer digwyddiadau arbennig fel Diwrnod y Llyfr a Sialens Ddarllen yr Haf neu ymgyrchoedd eraill sy\u2019n hybu darllen ymhlith plant a phobl ifanc."}, {"text_idx": "#000001", "text": "Mae hefyd yn bosib i ysgolion neu lyfrgelloedd fynd ati\u2019n annibynnol i drefnu ymweliad gan awduron neu ddarlunwyr. Mae eu clywed yn siarad am eu profiadau a\u2019u gwaith yn gallu bod yn ffordd wych o arwain disgyblion tuag at fyd straeon a darllen \u2013 a\u2019u hysbrydoli i roi cynnig ar ysgrifennu eu straeon eu hunain."}, {"text_idx": "#000004", "text": "Os ydych chi\u2019n hoffi\u2019r syniad o drefnu ymweliad gan awdur neu ddarlunydd i\u2019ch ysgol neu\u2019ch llyfrgell chi ond yn ansicr am sut i fynd ati, peidiwch a\u0302 phoeni. Mae\u2019r cyfarwyddiadau isod yn egluro\u2019n syml sut mae cynllunio ymweliad gan awdur, beth i\u2019w wneud ar y diwrnod, a sut i helpu\u2019ch myfyrwyr wneud y gorau o\u2019r profiad."}, {"text_idx": "#000006", "text": "Gallwch chwilio ar-lein am awduron neu ymweld a\u0302 gwefannau cyhoeddwyr. Mae staff yn ein Hadran Plant a Hyrwyddo Darllen hefyd wrth law i roi cyngor os oes angen ar 01970 624151 neu cllc.plant@llyfrau.cymru."}, {"text_idx": "#000007", "text": "Wrth gysylltu ag awdur neu gyhoeddwr i drefnu ymweliad gan awdur, rhowch gymaint o\u2019r wybodaeth ganlynol a\u0302 phosibl:"}, {"text_idx": "#000008", "text": "Manylion cyswllt llawn eich ysgol, gan gynnwys cyfeiriad post, enw\u2019r cyswllt, cyfeiriad e-bost a rhif ffo\u0302n.\nEnw\u2019r awdur(on) sy\u2019n ennyn eich diddordeb.\nY grw\u0302p oedran yr hoffech i\u2019r awdur siarad a\u0302 nhw.\nNifer y plant a fydd yn bresennol.\nNifer y sesiynau yr hoffech i\u2019r awdur eu cynnal (fel rheol, fydd awduron ddim yn gwneud mwy na thair sesiwn mewn diwrnod ar y mwyaf \u2013 bydd angen trafod y manylion gyda\u2019r awdur unigol).\nY math o ddigwyddiad yr hoffech i\u2019r awdur ei wneud. Er enghraifft, gweithdy neu sgwrs.\nLleoliad y digwyddiad (neuadd ysgol, llyfrgell neu ystafell ddosbarth)."}, {"text_idx": "#000009", "text": "Mae Llenyddiaeth Cymru yn cynnig cefnogaeth ariannol o hyd at 50% tuag at ffioedd ymweld yr awduron. Mae\u2019r broses ymgeisio yn syml, yn rhwydd ac yn gyflym."}, {"text_idx": "#000010", "text": "Byddwch yn ymwybodol fod rhai awduron yn cael eu bwcio fisoedd ymlaen llaw. Fe\u2019ch cynghorir bob amser idrefnu ymweliad gan awdur o leiaf 2-3 mis cyn y dyddiad sydd gennych mewn golwg."}, {"text_idx": "#000012", "text": "I gael y budd mwyaf o ymweliad yr awdur, mae\u2019n help mawr i baratoi\u2019r plant ymlaen llaw. Mae awduron bob amser yn ddiolchgar iawn pan fydd eu gwaith wedi\u2019i drafod cyn ymweliad, ac yn ein profiad ni mae\u2019n galluogi\u2019r plant i ymgysylltu\u2019n llawnach a\u0302\u2019r digwyddiad. Lle bo modd, rydym yn argymell eu bod yn darllen peth o\u2019r llyfr, yn ymchwilio i\u2019r awdur neu\u2019n creu arddangosfa yn yr ystafell ddosbarth/llyfrgell. Hefyd, mae\u2019n ddefnyddiol iawn os yw\u2019r plant yn gallu meddwl am rai cwestiynau yr hoffent eu gofyn i\u2019r awdur cyn yr ymweliad."}, {"text_idx": "#000013", "text": "Mae hi bob amser yn braf i\u2019r awduron dderbyn croeso brwd wrth gyrraedd digwyddiad. Mae cynnig paned o de neu goffi, cyflwyno aelodau\u2019r staff a dangos y lleoliad, i gyd yn helpu\u2019r awdur i deimlo\u2019n gyffyrddus ac yn hamddenol cyn y digwyddiad."}, {"text_idx": "#000015", "text": "D.S. dylai athrawon/llyfrgellwyr fod yn bresennol drwy gydol y digwyddiadau hyn ac ni ddylid gadael yr awdur ar ei ben ei hun gyda\u2019r plant. Os bydd y staff yn mwynhau eu hunain gymaint a\u0302\u2019r plant, yna bydd pawb yn cael mwy allan o\u2019r digwyddiad."}, {"text_idx": "#000016", "text": "Er bod awduron a chyhoeddwyr yn llawn werthfawrogi na fydd pob plentyn sy\u2019n mynychu\u2019r digwyddiadau hyn yn dymuno neu\u2019n gallu prynu llyfrau, gofynnwn eich bod yn cynnig yr opsiwn iddynt i brynu. Cysylltwch a\u0302\u2019ch siop lyfrau leol a threfnwch ei bod yn rheoli gwerthiant y llyfrau yn y digwyddiad. Gallwch fod yn dawel eich meddwl fod hyn yn arfer cyffredin ac yn ffordd wych o greu perthynas dda a\u0302 llyfrwerthwyr lleol. Dylai\u2019r siop lyfrau fedru trefnu stoc, darparu aelod staff ar gyfer y gwerthu, a thrafod yr holl arian. Rydym yn argymell eich bod yn anfon llythyrau adref at rieni a gwarcheidwaid cyn y digwyddiad yn eu hysbysu y bydd llyfrau ar gael i\u2019w prynu. Mae\u2019n aml yn help os yw\u2019r llyfrau ar werth ychydig ddyddiau cyn neu ar o\u0302l y digwyddiad gan fod plant yn aml yn anghofio dod a\u0302\u2019u harian ar y diwrnod ei hun, a bydd rhai\u2019n penderfynu prynu llyfr ddim ond ar o\u0302l clywed yr awdur yn siarad."}, {"text_idx": "#000017", "text": "Mae awduron bob amser yn hapus iawn i lofnodi llyfrau mewn digwyddiadau. Fel arfer, bydd hyn yn digwydd ar ddiwedd y sesiwn. Gofynnwn i aelod o staff yr ysgol fod wrth law i drefnu bod y plant yn ffurfio ciw trefnus os ydynt am gael eu llyfrau wedi\u2019u llofnodi, a dylent agor eu llyfrau ar yr wynebddalen yn barod i\u2019r awdur. Mae hefyd yn help i lynu nodiadau gludiog ar y llyfrau gydag enw\u2019r plentyn wedi\u2019i ysgrifennu\u2019n glir i atal unrhyw gamgymeriadau sillafu wrth lofnodi. Yn anffodus, ni ellir dychwelyd llyfrau wedi\u2019u llofnodi i\u2019r siop lyfrau na\u2019r cyhoeddwr. Mae croeso mawr i\u2019r plant ddod ag unrhyw un o lyfrau\u2019r awdur sydd yn eu meddiant gartref, os ydynt am i\u2019r rhain gael eu llofnodi hefyd. Tra\u2019n llofnodi, mae\u2019r awdur yn debygol iawn o werthfawrogi paned poeth!"}, {"text_idx": "#000018", "text": "Y peth pwysicaf yw bod pawb yn mwynhau\u2019r digwyddiad a\u2019i fod yn gam arall tuag at ysbrydoli pobl ifanc i afael mewn llyfr."}, {"text_idx": "#000019", "text": "Os oes gennych chi unrhyw gwestiynau, mae croeso i chi gysylltu a\u0302 ni yn y Cyngor Llyfrau a byddwn ni\u2019n hapus iawn i helpu \u2013 01970 624151 neu cllc.plant@llyfrau.cymru"}, {"text_idx": "#000020", "text": "Mae 99.4% o\u2019r holl ysgolion sydd wedi cael ymweliad gan awdur yn ei ystyried yn brofiad amhrisiadwy sy\u2019n annog disgyblion i ddarllen er pleser, i ddarllen yn ehangach ac i ysgrifennu\u2019n greadigol."}]